દરેક વ્યક્તિના પોતાના શોખ હોય છે, એમાં પણ ખાસ કરીને મહિલાઓને તો અનેક શોખ હોય છે. પોતાની ગમતી વસ્તુ ખરીદવાની, પોતાને ગમે એવી વસ્તુઓ કરવાની ખૂબ મજા આવતી હોય છે. મૂડ ખરાબ હોય ત્યારે બહાર ફરવા લઇ જાઓ અથવા તો ગમતુ કામ કરવા આપો તો મૂડ સારો થઇ જતો હોય છે. પરંતુ ડિપ્રેસ્ડ વ્યક્તિ સાથે આવુ નથી બનતુ. તમે એ વ્યક્તિને ગમે તેટલી ખુશ કરવાનો પ્રયાસ કરશો છતાં પણ કોઇ ફરક નથી પડતો. કોઇ મહિલાને નવી નવી વાનગી બનાવવાનો ખૂબ શોખ હોય છે, નવા વિડીયો જોઇને નવી વાનગી બનાવતી હોય છે પરંતુ અચાનક આ કામમાંથી એનો શોખ ઓછો થઇ જાય છે. જે માહોલ, વાતાવરણ એ વ્યક્તિને મજા આપતુ હતુ હવે એમાં પણ એ વ્યક્તિ ખુશ નથી થઇ શકતી. તો આ પણ એક લક્ષણ છે કે પહેલા જે વસ્તુ ગમતી હતી તેનો શોખ, તેની ખુશી ઓછી થઇ જાય છે અને ધીમે-ધીમે એ ખુશી જીવનમાંથી ગાયબ જ થઇ જાય છે.